b'\n_START_ARTICLE_\nVilniaus j\xc4\x97zuit\xc5\xb3 gimnazija\n_START_SECTION_\nIstorija\n_START_PARAGRAPH_\nViena seniausi\xc5\xb3 Lietuvos vidurinio mokslo institucij\xc5\xb3\xc2\xa0\xe2\x80\x93 Collegium Vilnense Societati Jesu, \xc4\xafsteigta 1570\xc2\xa0m. liepos 17 d. Pirmasis kolegijos rektorius\xc2\xa0\xe2\x80\x93 j\xc4\x97zuitas Stanislovas Var\xc5\xa1evickis. Nuo 1572\xc2\xa0m. prad\xc4\x97ta skaityti logikos paskaitas, v\xc4\x97liau imta mokyti matematikos, teologijos, hebraj\xc5\xb3 kalbos. 1757\xc2\xa0m. po sunkaus kar\xc5\xb3, okupacijos ir mar\xc5\xb3 \xc5\xa1imtme\xc4\x8dio, j\xc4\x97zuit\xc5\xb3 kolegija prie Vilniaus universiteto pertvarkyta \xc4\xaf kilming\xc5\xb3j\xc5\xb3 kolegij\xc4\x85 (collegium nobilium). Ji \xc4\xafsik\xc5\xabr\xc4\x97 v\xc4\x97liavininko Kazimiero \xc5\xa0i\xc5\xa1kos j\xc4\x97zuitams padovanotame \xc5\xbeem\xc4\x97s sklype ir namuose, esan\xc4\x8diuose prie \xc5\xa1v. Kazimiero ba\xc5\xbeny\xc4\x8dios ir vienuolyno._NEWLINE_1773\xc2\xa0m. panaikinus j\xc4\x97zuit\xc5\xb3 ordin\xc4\x85 buv\xc4\x99 kolegijos pastatai sunyko, o v\xc4\x97liau caro vald\xc5\xbeios buvo atiduoti kareivin\xc4\x97ms. 1918\xc2\xa0m. Vilniaus vyskupui Jurgiui Matulevi\xc4\x8diui pavedus, vokietis j\xc4\x97zuitas Friedrichas Muckermanas prad\xc4\x97jo paruo\xc5\xa1iamus j\xc4\x97zuit\xc5\xb3 gimnazijos atk\xc5\xabrimo darbus. 1919\xc2\xa0m. baland\xc5\xbeio m\xc4\x97nes\xc4\xaf, lenkams i\xc5\xa1vijus bol\xc5\xa1evikus, prie \xc5\xa1v. Kazimiero ba\xc5\xbeny\xc4\x8dios \xc4\xafsik\xc5\xabr\xc4\x97 Lenkijos provincijos j\xc4\x97zuitai. 1921\xc2\xa0m. senuose kilming\xc5\xb3j\xc5\xb3 mokyklos pastatuose jie atidar\xc4\x97 j\xc4\x97zuit\xc5\xb3 berniuk\xc5\xb3 gimnazij\xc4\x85. Pirmaisiais metais j\xc4\x85 lank\xc4\x97 135 moksleiviai. 1938\xe2\x80\x931939 mokslo metais gimnazijoje mok\xc4\x97si 580 gimnazist\xc5\xb3._NEWLINE_Lietuvai atgavus Vilni\xc5\xb3, j\xc4\x97zuit\xc5\xb3 generolo V. Leduchovskio dekretu gimnazija perduota Lietuvos j\xc4\x97zuit\xc5\xb3 provincijolo jurisdikcijai. 1939\xe2\x80\x931940\xc2\xa0m. Vilniaus j\xc4\x97zuit\xc5\xb3 gimnazija veik\xc4\x97 kaip Kauno j\xc4\x97zuit\xc5\xb3 gimnazijos filialas, kol soviet\xc5\xb3 okupacin\xc4\x97 vald\xc5\xbeia j\xc4\x85 u\xc5\xbedar\xc4\x97. Pokario metais j\xc4\x97zuit\xc5\xb3 gimnazijos patalpose atidaryta Vilniaus pirmoji berniuk\xc5\xb3 gimnazija, v\xc4\x97liau pertvarkyta \xc4\xaf Antano Vienuolio vidurin\xc4\x99 mokykl\xc4\x85._NEWLINE_1982\xc2\xa0m. mokykla prad\xc4\x97ta rekonstruoti, bet darbai prad\xc4\x97ti ir nebaigti. 1994\xc2\xa0m. lapkri\xc4\x8dio 11 d. Vilniaus miesto valdyba pastatus sugr\xc4\x85\xc5\xbeino tikriesiems \xc5\xa1eimininkams. T\xc4\x85 pat\xc4\xaf m\xc4\x97nes\xc4\xaf susik\xc5\xabr\xc4\x97 gimnazijos steigimo iniciatyvin\xc4\x97 grup\xc4\x97. 1995\xc2\xa0m. vasario m\xc4\x97nes\xc4\xaf Lietuvos j\xc4\x97zuit\xc5\xb3 provincijolas kun. Jonas Boruta SJ kreip\xc4\x97si \xc4\xaf Vilniaus arkivyskup\xc4\x85 metropolit\xc4\x85 A. J. Ba\xc4\x8dk\xc4\xaf pra\xc5\xa1ydamas sutikimo atkurti gimnazij\xc4\x85. 1995\xc2\xa0m. bir\xc5\xbeelio 19 d. dekretu Vilniaus arkivyskupas metropolitas pritar\xc4\x97 sumanymui. Moksleiviams gimnazija duris v\xc4\x97l atv\xc4\x97r\xc4\x97 1995\xc2\xa0m rugs\xc4\x97jo 11 dien\xc4\x85. Mokslo metus prad\xc4\x97jo 336 moskleiviai ir 54 mokytojai. Sukomplektuotos 5-11 klas\xc4\x97s. Nuo 1996\xc2\xa0m. rugs\xc4\x97jo 1 d. gimnazijos 9 klasei suteiktas humanitarinio profilio pirmosios gimnazijos klas\xc4\x97s statusas. Sustiprintu lygiu prad\xc4\x97ta mokyti lietuvi\xc5\xb3, vokie\xc4\x8di\xc5\xb3 ir angl\xc5\xb3 kalb\xc5\xb3._NEWLINE_1997\xc2\xa0m. i\xc5\xa1leista pirmoji abiturient\xc5\xb3 laida. Nuo 1997\xc2\xa0m rugs\xc4\x97jo 1 d. LR \xc5\xa1vietimo ministerijos kolegija Vilniaus j\xc4\x97zuit\xc5\xb3 gimnazijos 9 klasei suteik\xc4\x97 realinio profilio pirmosios gimnazijos klas\xc4\x97s status\xc4\x85. \xc5\xa0vietimo ir mokslo ministro 1999\xc2\xa0m. bir\xc5\xbeelio 11 d. \xc4\xafsakymu Nr. 760 ir provincijolo t. A. Saulai\xc4\x8dio SJ dekretu Nr. 1 nuo 1999\xc2\xa0m. rugs\xc4\x97jo 1 d. mokyklai suteiktas realinio ir humanitarinio profilio gimnazijos statusas. 2007\xc2\xa0m. rugs\xc4\x97j\xc4\xaf u\xc5\xbebaigta stadiono (sporto komplekso) statyba prie\xc5\xa1ais gimnazij\xc4\x85. 2011\xc2\xa0m. baigta \xc4\xafrengti papildoma klas\xc4\x97 bibliotekoje.'